AAV รับต้นทุนน้ำมันเพิ่ม 1.50 พันลบ. หลังรับขึ้นภาษีน้ำมันอากาศยาน
AAV รับต้นทุนน้ำมันเพิ่ม 1.50 พันลบ. หลังรับขึ้นภาษีน้ำมันอากาศยาน ตั้งเป้าจำนวนผู้โดยสาร 19.50 ล้านคน จาก 17 ล้านคนในปีก่อน
2 ก.พ. 2560

นายธรรศพลฐ์ แบเลเว็ดด์ ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV และ ประธานเจ้าหน้าที่บริหาร สายการบินไทยแอร์เอเชีย เปิดเผยว่าจากกรณีคณะรัฐมนตรี(ครม.) มีมติเพิ่มภาษีสรรพสามิตน้ำมันเชื้อเพลิง สำหรับเครื่องบินภายในประเทศจาก 1% เป็น 23% ของราคาน้ำมันนั้นทำให้สายการบินไทยแอร์เอเชียมีภาระต้นทุนน้ำมันเพิ่มขึ้นมาอีกราว 1.5 พันล้านบาท
ทั้งนี้ ราคาน้ำมันอากาศยานหน้าโรงกลั่น ณ วันนี้ปรับขึ้นมาที่ 20 บาท/ลิตรจากปีก่อนเฉลี่ยที่ 16 บาท/ลิตร และบวกกับภาษีใหม่เป็น 4.89 บาท/ลิตร จาก 0.20 บาท/ลิตร และได้จัดเก็บจากผู้โดยสารที่เดินทางในประเทศ 150 บาท/เที่ยว เริ่มมีผล 1 ก.พ.60
สำหรับแนวโน้มราคาน้ำมันปีนี้ปรับขึ้นกว่าปีก่อน โดยคาดว่าราคาน้ำมันอากาศยาน (JET A1) จะอยู่ที่ 65 เหรียญ/บาร์เรล บวกลบ 3 เหรียญ/บาร์เรล. โดยปีนี้จะมีสัดส่วนต้นทุนน้ำมันไม่มากกว่า 35%จากปีก่อนมีสัดส่วน 33% โดยปัจจุบัน บริษัทได้ทำประกันราคาน้ำมันล่วงหน้าสำหรับปี 60 แล้วสัดส่วน 75% ของปริมาณการใช้น้ำมัน. ที่ราคา 60 เหรียญ/บาร์เรล จากปีก่อนทำไว้สัดส่วน 67-68% ทั้งนี้ในช่วง 9 เดือนในปี 59 บริษัทมีค่าใช้จ่ายน้ำมันจำนวน 6,100 ล้านบาท และคาดว่าทั้งปี 59 จะต่ำกว่าปี 58 ที่มีค่าใช้จ่ายน้ำมันที่ 9,800 ล้านบาท
โดยการจัดเก็บดังกล่าวเกรงว่าจะกระทบกับการท่องเที่ยวของไทย โดยสายการบินโลว์คอสต์ที่นักท่องเที่ยวต้องการประหยัดค่าเดินทางแต่ต้องจ่ายเพิ่มในส่วนนี้ก็อาจจะรับผลกระทบ ก็ต้องรอประเมินผลกระทบในช่วงเดือน มี.ค.-ม.ย.60 เพราะขณะนี้มีผู้จองตั๋วล่วงหน้าไปถึงเดือน ก.พ.แล้ว ซึ่งส่วนนี้บริษัทก็ต้องจ่ายสมทบค่าภาษีน้ำมันเองด้วย
“เราเข้าใจว่ารัฐต้องการเงินนำไปลงทุนโครงสร้างพื้นฐาน แต่การท่องเที่ยวก็เป็นรายได้หลักให้ประเทศ คนที่ใช้โลว์คอสต์ต้องการประหยัดทุกบาท อยากฝากภาครัฐถ้าต้องการกระตุ้นให้นักท่องเที่ยว เราก็มีเสียว เพราะค่าตั๋วขึ้นทุก 20 บาท 50 บาทก็มีผลการท่องเที่ยว คราวนี้ขึ้นมา 150 บาทถือว่าค่อนข้างเยอะหรือ 15% ของตั๋ว ก็คงส่งผลกระทบ”
ทั้งนี้บริษัทคำนวณค่าภาษีน้ำมันที่เก็บ 150 บาท/เที่ยว จากปริมาณน้ำมันที่ใช้เที่ยวบินในประเทศในปีนี้ แล้วรวมค่าภาษีสรรพสามิตน้ำมัน 4.89 บาท/ลิตร หารด้วยจำนวนผู้โดยสารในประเทศที่ปีนี้ตั้งเป้าไว้ที่ 12 ล้านคน หากราคาน้ำมันโลกปรับตัวลงบริษัทจะปรับลดค่าภาษีน้ำมัน ขณะที่บริษัทจะออกโปรโมชั่นให้ถี่ขึ้นเพื่อจูงใจผู้โดยสาร รวมทั้งตัดกิจกรรมการตลาด ขณะที่ราคาตั๋วปรับลดลงตลอดจากการแข่งขัน ซึ่งปีก่อนราคาตั๋วเฉลี่ย 1,200 บาท/เที่ยว ในปีนี้คาดว่าการแข่งขันยังเหมือนเดิม เพราะทุกรายก็รับผลกระทบเหมือนกัน
อย่างไรก็ตามในปี 60 บริษัทตั้งเป้าจำนวนผู้โดยสาร 19.5 ล้านคน จาก 17 ล้านคนในปีก่อน โดยแบ่งเป็นผู้โดยสารในประเทศ 12 ล้านคนหรือสัดส่วน 60% อีก 7.5 ล้านคนเป็นผู้โดยสารต่างชาติ
พร้อมกันนั้น บริษัทยังตั้งเป้าสัดส่วนผู้โดยสารจากจีนในปีนี้ไม่เกิน 20% จากปีก่อนมีสัดส่วน 25-26% เพราะไม่ต้องการพึ่งพิงผู้โดยสารจีนมากเกินไป ขณะที่ต้องการเพิ่มสัดส่วนผู้โดยสารกลุ่มประเทศ CLMV ทั้งกัมพูชา ลาว เมียนมา และเวียดนาม เป็น 15% จาก 10% ในปีก่อน
สำหรับอัตราส่วนบรรทุกผู้โดยสาร (load factor) ในปีนี้ตั้งเป้าไว้ที่ 84% ใกล้เคียงปีก่อน โดยคาดว่า load factor ในไตรมาสแรกน่าอยู่ที่ 85-86% ซึ่งในเดือน ม.ค.60 อยู่ในระดับ 88% และเดือน ก.พ.60 อยู่ที่ 87% ซึ่งถือว่าเป็นระดับที่ดีใกล้เคียงปีก่อน โดยผู้โดยสารจากจีนฟื้นตัวเข้ามามากในช่วงเทศกาลตรุษจีน จากสถานการณ์ในไตรมาส 4/59 นักท่องเที่ยวจีนปรับลดลง 20% แต่ยังต้องรอผลว่าฟื้นจริงหรือไม่ในเดือน มี.ค.-เม.ย.นี้
ในปีนี้สายการบินไทยแอร์เอเชียจะรับเครื่องบินใหม่ แอร์บัส A320 จำนวน 6 ลำ ใช้บิน 5 ลำ สำรอง 1 ลำ ใช้รองรับจุดบินใหม่ 8-10 เมือง โดยจะเพิ่มจุดบินใหม่ในอินเดีย 2-3 เมืองจากปัจจุบันที่มี 4 เมือง และในกลุ่มประเทศ CLMV นอกจากนี้เพิ่มความถี่เส้นทางในประเทศ และเส้นทางประเทศ CLMV ส่วนในจีนจะไม่เพิ่มจุดบินใหม่แล้ว